《颐斋》
宋代·释居简

有生分贵足，足患不自知。知贵得所止，不止盈益亏。

盘涧隐沦友，图史森孙枝。闲适寿且康，不止将奚为。

卜筑脩竹间，养正是用宜。惟其得所养，自乐颐之时。

初筮得上九，颐道皆备之。静默战纷华，燕晦观群蜚。

对月喜秋霁，问柳知春归。鸣鹤闻夜弦，振鹭惊昼棋。

池宽纵鱼乐，机忘悟鸥疑。幽草时自妍，歌鸟时自窥。

钓则钩可直，艺则芳可移。酒酣卧花底，不知吾为谁。

起来飞羽觞，万化同熙熙。药圃雨新霁，徐步观耘耔。

眉津双解颦，心渊平弗攲。酡颜渥且丹，老鬓秋不萎。

从它自逐逐，舍蔡观朵颐。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。